România nu are, de 30 de ani, o lege care să reglementeze eliberarea ştampilelor. Practic, oricine poate cumpăra o ştampilă, depinde doar de vânzător dacă cere un document justificativ sau nu. Acest lucru a fost demonstrat la Digi24 săptămâna trecută. În urma reportajului Digi24, producătorii şi distribuitorii de ştampile au decis să se asocieze şi să ceară reglementarea acestui domeniu.

Cristian Dîndăreanu, administratorul celei mai mari firme din România de import şi distribuţie de ştampile, spune că angajata centrului nu a greșit cu nimic.

„Ea a răspuns unei comenzi din partea dumneavoastră. Uzual, magazinele care confecţionează ştampile cer acte, dar este o chestie autoimpusă”, spune Cristian Dîndăreanu, administrator firmă distribuitoare de ştampile.

„Nu există nicio lege care să reglementeze confecţionarea, eliberarea unei ştampile. Confecţionarea ştampilei este responsabilitatea celui care o comandă, folosirea ei este, la fel, responsabilitatea celui care o comandă. Cel care comandă o ştampilă trebuie să se asigure că are dreptul să comande o ştampilă şi să o folosească”, adaugă Cristian Dîndăreanu, administrator firmă distribuitoare de ştampile

Prima reglementare în domeniul eliberării ştampilelor a apărut pe 15 decembrie 1969. Atunci, reguliele erau mult mai stricte. Nimeni nu putea cumpăra o ştampilă dacă nu avea documente justificative. În decembrie 1989, legea a fost abrogată, iar de atunci n-a apărut altă reglementare în acest domeniu.

Doar confecţionarea ştampilelor cu stema României este reglementată. Acestea nu sunt făcute de firme private.

„Autoritățile, cele care sunt îndrituite să comande o ștampilă cu stema României, sunt obligate să comande aceste ștampile la Monetăria Statului”, spune Cristian Dîndăreanu, administrator firmă distribuitoare de ştampile.

Vidul legislativ din acest domeniu ar putea fi o explicație pentru numărul mare de medici impostori din ultima perioadă.

Digi24 a cerut Ministerului Sănătăţii un punct de vedere cu privire la cadrul legislativ care reglementează eliberarea parafelor pentru medici, dar nu am primit încă un răspuns.

În urma reportajului Digi24, producătorii de ştampile au decis să se asocieze şi să ceară Parlamentului reglementarea acestui domeniu.